CELEX: 32016D0542
Language: ro
Date: 2016-02-15 00:00:00
Title: Decizia de punere în aplicare (UE) 2016/542 a Consiliului din 15 februarie 2016 privind acordarea de asistență financiară pe termen scurt din partea Uniunii pentru Grecia (2015/1181)

7.4.2016   
            
            
               RO
            
            
               Jurnalul Oficial al Uniunii Europene
            
            
               L 91/22
            
         DECIZIA DE PUNERE ÎN APLICARE (UE) 2016/542 A CONSILIULUI
   din 15 februarie 2016
   privind acordarea de asistență financiară pe termen scurt din partea Uniunii pentru Grecia (2015/1181) (1)
   
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 407/2010 al Consiliului din 11 mai 2010 de instituire a unui mecanism european de stabilizare financiară (2), în special articolul 3 alineatul (2),
   având în vedere propunerea Comisiei Europene,
   întrucât:
   
               (1)
            
            
               Grecia a solicitat din nou asistență financiară din partea Mecanismului european de stabilitate (MES) și există un acord de principiu privind acordarea asistenței solicitate.
            
         
               (2)
            
            
               Cu toate acestea, pentru a menține integritatea zonei euro, a menține stabilitatea financiară și a se evita orice nouă nerespectare a obligațiilor de rambursare care îi revin, Grecia are nevoie de finanțare provizorie până la punerea în aplicare a acestei asistențe. Având în vedere perturbările economice și financiare grave cauzate de circumstanțe excepționale care nu puteau fi controlate de guvern, Grecia a solicitat oficial, la 15 iulie 2015, asistență financiară urgentă din partea Uniunii, cu scopul de a garanta stabilitatea financiară în Grecia, în zona euro și în Uniune. Asistența care urmează să fie acordată Greciei prin MES va fi folosită pentru a rambursa împrumutul primit de Grecia în cadrul Mecanismului european de stabilizare financiară (MESF).
            
         
               (3)
            
            
               Proiectul programului de ajustare economică și financiară (denumit în continuare „programul”) prezentat de Grecia Comisiei și Consiliului vizează să asigure adoptarea unui set de reforme necesare pentru a îmbunătăți sustenabilitatea finanțelor publice și cadrul de reglementare.
            
         
               (4)
            
            
               Potrivit evaluării realizate de Comisie în colaborare cu Banca Centrală Europeană (BCE), Grecia are nevoie de finanțare totală în valoare de 7 160 de milioane EUR pentru luna iulie 2015. Condițiile financiare detaliate ar trebui să fie stabilite într-un acord de împrumut.
            
         
               (5)
            
            
               Asistența financiară a Uniunii ar trebui să fie gestionată de către Comisie.
            
         
               (6)
            
            
               Grecia a prezentat Comisiei și Consiliului programul care vizează să garanteze adoptarea unui set de reforme necesare pentru a îmbunătăți sustenabilitatea finanțelor publice și cadrul de reglementare. La 15 iulie 2015, guvernul și Comisia au ajuns la un acord la nivel de servicii în legătură cu programul, acord care urmează să fie integrat într-un Memorandum de înțelegere privind condițiile specifice de politică economică (denumit în continuare „memorandumul de înțelegere”).
            
         
               (7)
            
            
               Comisia ar trebui să verifice, periodic, prin intermediul unor misiuni și al rapoartelor periodice ale autorităților elene, dacă sunt îndeplinite condițiile de politică economică de care depinde asistența.
            
         
               (8)
            
            
               Asistența ar trebui să se acorde cu scopul de a sprijini punerea în aplicare cu succes a programului.
            
         
               (9)
            
            
               Statele membre din zona euro au comunicat angajamentul lor de a rambursa în comun și în cel mai scurt timp, printr-un acord specific, fiecărui stat membru care nu face parte din zona euro suma pe care statul membru care nu face parte din zona euro a plătit-o din resursele proprii corespunzător utilizării bugetului general al Uniunii în cazuri de pierderi generate de o asistență financiară din partea Uniunii acordată unui stat membru din zona euro în conformitate cu Regulamentul (UE) nr. 407/2010. Vor fi instituite, de asemenea, acorduri adecvate pentru a garanta absența supracompensării statelor membre care nu fac parte din zona euro, atunci când vor fi activate instrumente de protejare a bugetului general al Uniunii, inclusiv în ceea ce privește recuperarea datoriilor, dacă este necesar prin compensarea creanțelor și a plăților în timp.
            
         
               (10)
            
            
               Împrumutul MESF este garantat de bugetul general al Uniunii. În cazul neîndeplinirii obligațiilor în cadrul acestui împrumut, Comisia poate solicita fonduri suplimentare în plus față de activele Uniunii, luând în considerare orice excedent de solduri de numerar, pentru a asigura serviciul datoriei Uniunii. Regulamentul (UE, Euratom) nr. 966/2012 al Parlamentului European și al Consiliului (3) („regulamentul financiar”) aplicabil bugetului general al Uniunii și normele sale detaliate prevăd instrumente de protejare a bugetului Uniunii, inclusiv în ceea ce privește recuperarea datoriilor, dacă este necesar prin compensarea creanțelor și a plăților în timp. Comisia va aplica aceste instrumente,
            
         ADOPTĂ PREZENTA DECIZIE:
   Articolul 1
   (1)   Uniunea pune la dispoziția Greciei un împrumut în valoare de maximum 7 160 de milioane EUR, cu o scadență maximă de trei luni.
   (2)   Asistența financiară din partea Uniunii în temeiul prezentei decizii se pune la dispoziție numai dacă statelor membre a căror monedă nu este euro le-au fost acordate, în temeiul unor acorduri cu forță juridică obligatorie, garanții lichide corespunzător expunerii lor, care să poată fi plătite imediat, în măsura în care este necesar pentru a acoperi orice răspundere care le-ar putea reveni ca rezultat al nerambursării de către Grecia a asistenței financiare în conformitate cu termenii acesteia.
   (3)   Asistența financiară se pune la dispoziție imediat după intrarea în vigoare a prezentei decizii.
   (4)   Comisia pune la dispoziția Greciei asistența financiară din partea Uniunii în până la două tranșe.
   (5)   Tranșele se plătesc sub rezerva intrării în vigoare a acordului de împrumut și a memorandumului de înțelegere, precum și a respectării de către Grecia a condițiilor specifice de politică, în conformitate cu articolul 3.
   (6)   Plata costurilor aferente finanțării acordate de Uniune îi revine Greciei, cu un adaos de zece puncte de bază.
   (7)   Grecia suportă costurile menționate la articolul 7 din Regulamentul (UE) nr. 407/2010.
   (8)   Dacă este necesar, în vederea finanțării la timp a împrumutului, Comisia este autorizată să se împrumute prin intermediul unui plasament privat de obligațiuni sau al oricărui alt acord financiar adecvat care îi permite strângerea de fonduri pe termen foarte scurt.
   Articolul 2
   (1)   Asistența este administrată de Comisie într-un mod compatibil cu angajamentele asumate de Grecia.
   (2)   Comisia, în consultare cu BCE, convine împreună cu autoritățile elene asupra condițiilor specifice de politică economică de care depinde asistența financiară, astfel cum se prevede la articolul 3. Aceste condiții se integrează în memorandumul de înțelegere, care este semnat de Comisie și de autoritățile elene în conformitate cu angajamentele menționate la alineatul (1) din prezentul articol. Condițiile financiare detaliate se stabilesc într-un acord de împrumut care urmează să fie încheiat cu Comisia.
   (3)   Comisia verifică, la intervale regulate, dacă sunt îndeplinite condițiile de politică economică de care depinde asistența financiară și transmite rapoarte în acest sens Comitetului economic și financiar. În acest scop, autoritățile elene cooperează pe deplin cu Comisia și cu BCE, punând la dispoziția acestora toate informațiile necesare. Comisia informează Comitetul economic și financiar cu privire la toate evoluțiile relevante.
   Articolul 3
   (1)   Prin prezenta decizie se aprobă programul de ajustare economică și financiară (denumit în continuare „programul”) elaborat de autoritățile elene.
   (2)   Asistența financiară se plătește cu condiția ca Grecia:
   
               (i)
            
            
               să adopte măsurile menționate în program al căror termen-limită de adoptare este 15 iulie 2015;
            
         
               (ii)
            
            
               să ia măsuri clare pentru a pregăti punerea în aplicare a celorlalte condiții de politică enumerate în program; și
            
         
               (iii)
            
            
               să obțină din partea membrilor MES, în temeiul articolului 13 alineatul (2) din Tratatul privind Mecanismul european de stabilitate, acordul de principiu pentru acordarea de asistență financiară Greciei.
            
         (3)   Grecia adoptă în timp util măsurile indicate mai jos:
   
                
            
            
               Sistemul TVA
               
                           —
                        
                        
                           adoptarea, până la 15 iulie 2015, a unei legislații vizând reformarea sistemului TVA. Reforma vizează obținerea unui câștig net în materie de venituri de 1 % din PIB pe an, ca urmare a modificării unor parametri. Noul sistem TVA: (i) unifică cotele de TVA la cota standard de 23 %, care urmează să includă restaurantele și serviciile de catering, o cotă redusă de 13 % pentru produsele alimentare de bază, energie, hoteluri și apă (cu excepția apelor uzate), precum și o cotă extrem de redusă de 6 % pentru produsele farmaceutice, cărți și teatru; (ii) raționalizează scutirile pentru a lărgi baza de impozitare și majorează impozitul pe asigurări; și (iii) suprimă reducerile de pe insule, începând cu insulele cu venituri mai mari și care sunt cele mai populare destinații turistice, cu excepția celor mai îndepărtate. Reforma este finalizată până la sfârșitul anului 2016, pe măsură ce sunt stabilite măsuri adecvate specifice, neutre din punct de vedere fiscal, pentru a oferi compensații locuitorilor care au cea mai mare nevoie. Noile cote de TVA pentru hoteluri și insule sunt puse în aplicare începând cu 1 octombrie 2015.
                        
                     
         
                
            
            
               Pensii
               
                           —
                        
                        
                           adoptarea legislației necesare pentru înghețarea, până în 2021, în termeni nominali, a pragurilor lunare ale pensiilor contributive garantate;
                        
                     
                           —
                        
                        
                           adoptarea legislației necesare pentru a acorda persoanelor care se pensionează după intrarea în vigoare a legislației elene relevante pensiile de bază, pensiile contributive garantate și pensiile calculate pe baza unei evaluări a condițiilor de trai numai la atingerea vârstei legale de pensionare, stabilită în prezent la 67 de ani;
                        
                     
                           —
                        
                        
                           adoptarea de măsuri legislative vizând creșterea de la 4 % la 6 %, în medie, a contribuțiilor pensionarilor la asigurările de sănătate și aplicarea aceluiași procent și în cazul pensiilor suplimentare;
                        
                     
                           —
                        
                        
                           adoptarea instrumentului juridic adecvat pentru a solicita tuturor fondurilor de pensii să pună pe deplin în aplicare Legea 3863/2010 în ceea ce privește noile cereri de pensie depuse începând de la 1 ianuarie 2015.
                        
                     
         
                
            
            
               Guvernanța statistică
               
                           —
                        
                        
                           adoptarea unei legislații menite să consolideze guvernanța Autorității elene pentru statistică (ELSTAT). Respectiva legislație reglementează (i) rolul și structura organismelor consultative din cadrul Sistemului Statistic Elen, inclusiv transformarea Consiliului ELSS (Sistemul Statistic Elen) în comitet consultativ, precum și rolul GPAC (Comitetul consultativ pentru bune practici); (ii) procedura de recrutare a președintelui ELSTAT, pentru a garanta alegerea unui președinte de înaltă ținută profesională, pe baza unor proceduri și criterii de selecție transparente; (iii) participarea ELSTAT, după caz, la orice propunere legislativă sau juridică cu privire la chestiuni statistice; (iv) alte aspecte care au un impact asupra independenței ELSTAT, inclusiv autonomia financiară, abilitarea ELSTAT să realoce posturile permanente existente și să angajeze personal acolo unde este necesar, în special personal științific specializat, precum și clasificarea instituției ca organism bugetar în Legea 4270/2014 recentă; alinierea rolului și a competențelor Băncii Greciei în domeniul statistic la legislația Uniunii.
                        
                     
         
                
            
            
               Punerea în aplicare a Tratatului privind stabilitatea, coordonarea și guvernanța (TSCG) în cadrul uniunii economice și monetare (UEM)
               
                           —
                        
                        
                           Grecia pune în aplicare, până la 15 iulie 2015, dispozițiile relevante din TSCG.
                        
                     
         Articolul 4
   Grecia deschide un cont special la Banca Greciei în vederea gestionării asistenței financiare din partea Uniunii.
   Articolul 5
   Prezenta decizie produce efecte de la data notificării sale.
   Articolul 6
   Prezenta decizie se adresează Republicii Elene.
   Articolul 7
   Prezenta decizie se publică în Jurnalul Oficial al Uniunii Europene.
   
      Adoptată la Bruxelles, 15 februarie 2016.
      
         
            Pentru Consiliu
         
         
            Președintele
         
         M.H.P. VAN DAM
      
   
   
      (1)  Prezentul act a fost adoptat inițial doar în engleză și publicat în JO L 192, 18.7.2015, p. 15.
   
      (2)  JO L 118, 12.5.2010, p. 1.
   
      (3)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).